蔡襄
酂阳行
春秋书大水，灾患古所评。
去年积行潦，田亩鱼蛙生。
今岁谷翔贵，鼎饪无以烹。
继亦掇原野，草莱不得萌。
剥伐及桑枣，折发连帘甍。
谁家有仓囷，指此为兼并。
头会复箕敛，劝率以为名。
壮强先转徙，羸瘠何经营。
天子忧元元，四郊扬使旌。
朝暮给饘粥，军廪阙丰盈。
殍亡与疫死，颠倒投官坑。
坑满弃道傍，腐肉犬豕争。
往往互食噉，欲语心惊魂。
荒村但寂寥，晚日多哭声。
哭哀声不续，饥病焉能哭。
止哭复吞声，清血暗双目。
陇上麦欲黄，寄命在一熟，
麦熟有几何，人稀麦应足。
纵得新麦尝，悲哉旧亲属。
我歌酂阳行，诗成宁忍读。